ལེའོ་ཡིས་བརྗོད་པ་ལྟར་ན།གནས་སྐབས་རིང་ལོའུ་ཞྭ་ལགས་གསར་འགོད་པར་ཐུག་རྒྱུ་མིན་ལ།མང་ཚོགས་ནང་དུའང་འཐོན་རྒྱུ་མིན་སྐོར་བརྗོད་འདུག་པ་མ་ཟད།ཕྱི་ལོ་༢༠༡༠ལོར་དམ་པ་ལོའུ་ཞོ་པའོ་ལགས་ལ་ནོ་སྦེལ་ཞི་བདེའི་གཟེངས་རྟགས་ཐོབ་སྐབས།ཁོང་རྒྱ་ནག་གི་བཙོན་ཁང་དུ་ཡོད་པ་དང་།བཟའ་ཟླ་ལོའུ་ཞྭ་ལགས་ཀྱིས་ཁོང་གི་ཚབ་ཞུས་ཏེ་གཟེངས་རྟགས་དེ་ལེན་ཆོག་མིན་སྐོར་རྒྱལ་སྤྱིའི་སྤྱི་ཚོགས་ཐོག་གླེང་སློང་བྱུང་ཡོད་ཀྱང་།སྐབས་དེར་རྒྱ་ནག་གཞུང་གིས་ལོའུ་ཞྭ་ལགས་ལའང་གཟེངས་རྟགས་ལེན་དུ་བཅུག་མེད་པར་བརྟེན།ལོའུ་ཞོ་པའོ་ལགས་ཀྱི་གཟེངས་རྟགས་ལེན་མཁན་མ་བྱུང་བར་ལྷག་བསྡད་ཡོད་པ་རེད།ཉེ་སྔོན་ལོའུ་ཞྭ་ལགས་རང་དབང་ལུང་པར་བདེ་འབྱོར་བྱུང་བ་དང་བསྟུན།ཁོང་མོས་མ་འོངས་པར་བཟའ་ཟླ་དམ་པའི་ཚབ་ཞུས་ཏེ་གཟེངས་རྟགས་དེ་ལེན་རྒྱུ་ཡིན་སྐོར་བརྗོད་ཀྱི་ཡོད་ཀྱང་།དེའི་ཐད་ལོའུ་ཞྭ་ལགས་ཀྱིས་ཁྱོ་ག་དམ་པས་གཟེངས་རྟགས་ལེན་པའི་ལས་ཀ་དེ་ང་ལ་བསྐུལ་ཡོད་ཀྱང་།ད་ལྟའི་ཆར་གཟེངས་རྟགས་དངོས་སུ་ལེན་ཐུབ་པའི་རེ་བ་ཆེན་པོ་མེད་སྐོར་བརྗོད་འདུག